CELEX: 32020Q0722(02)
Language: lt
Date: 1585180800000
Title: Bendrosios Įmonės „Shift2rail“ Valdybos SprendimasNr. 1/2020 2020 m. kovo 26 d. kuriuo nustatomos vidaus taisyklės, susijusios su duomenų subjektų tam tikrų teisių apribojimu tais atvejais, kai bendroji įmonė S2R, vykdydama savo veiklą, tvarko asmens duomenis

22.7.2020   
               
               
                  LT
               
               
                  Europos Sąjungos oficialusis leidinys
               
               
                  L 236/7
               
            
         BENDROSIOS ĮMONĖS SHIFT2RAIL VALDYBOS SPRENDIMASNr. 1/2020
         
         2020 m. kovo 26 d.
         kuriuo nustatomos vidaus taisyklės, susijusios su duomenų subjektų tam tikrų teisių apribojimu tais atvejais, kai bendroji įmonė S2R, vykdydama savo veiklą, tvarko asmens duomenis
         BENDROSIOS ĮMONĖS „ SHIFT2RAIL“ (toliau – bendroji įmonė S2R) VALDYBA,
         atsižvelgdama į Sutartį dėl Europos Sąjungos veikimo (1),
         atsižvelgdama į 2018 m. spalio 23 d. Europos Parlamento ir Tarybos reglamentą (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (2), ypač į jo 25 straipsnį,
         atsižvelgdama į 2014 m. birželio 16 d. Tarybos reglamentą (ES) Nr. 642/2014 (3), kuriuo įsteigiama bendroji įmonė „Shift2Rail“, ypač į prie šio reglamento pridėtų įstatų 8 straipsnį,
         atsižvelgdama į Europos duomenų apsaugos priežiūros pareigūno rekomendacijas dėl naujojo reglamento 25 straipsnio ir vidaus taisyklių,
         2019 m. lapkričio 12 d. pasikonsultavusi su EDAPP, kaip nustatyta Reglamento (ES) 2018/1725 41 straipsnio 2 dalyje,
         atsižvelgdama į 2019 m. gruodžio 18 d. Europos duomenų apsaugos priežiūros pareigūno (toliau – EDAPP) rekomendacijas,
         pasikonsultavusi su bendrosios įmonės S2R Personalo komitetu,
         kadangi:
         
                     (1)
                  
                  
                     tik teisės aktuose, priimtuose remiantis Sutartimis, numatyta apriboti duomenų subjekto teises. Kai tie apribojimai negali būti grindžiami teisės aktais, priimtais pagal Sutartis, Reglamente (ES) 2018/1725 nustatyta, kad sprendžiant klausimus, susijusius su bendrosios įmonės S2R veikimu, apribojimai gali būti nustatyti vidaus taisyklėmis, įskaitant jų nuostatas dėl apribojimo reikalingumo ir proporcingumo vertinimo;
                  
               
                     (2)
                  
                  
                     pagal Reglamento (ES) 2018/1725 25 straipsnio 1 dalį 14–22, 35 ir 36 straipsnių taikymo, taip pat 4 straipsnio taikymo tiek, kiek jo nuostatos atitinka 14–22 straipsniuose numatytas teises ir prievoles, apribojimai turėtų būti nustatomi pagal bendrosios įmonės S2R priimtas vidaus taisykles;
                  
               
                     (3)
                  
                  
                     vykdydama savo administracines funkcijas bendroji įmonė S2R gali vykdyti administracinius tyrimus, drausmines procedūras, preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis, nagrinėti informavimo apie pažeidimus atvejus, vykdyti (oficialias ir neoficialias) procedūras priekabiavimo atveju, nagrinėti vidaus ir išorės skundus, vykdyti vidaus auditus, duomenų apsaugos pareigūno atliekamus tyrimus, kaip nustatyta Reglamento (ES) 2018/1725 45 straipsnio 2 dalyje, ir vidaus (IT) saugumo tyrimus;
                  
               
                     (4)
                  
                  
                     bendroji įmonė S2R tvarko kelių kategorijų asmens duomenis, kaip antai identifikavimo duomenis, kontaktinius duomenis, profesinius duomenis, administracinius duomenis, iš konkrečių šaltinių gautus duomenis, elektroninius pranešimus bei srauto duomenis ir su bylomis susijusius duomenis (pavyzdžiui, teisinius motyvus, elgsenos duomenis, vertinimus, veiklos ir poelgių duomenis, duomenis, susijusius su procedūros arba veiklos dalyku arba dėl to pateiktus duomenis) (4);
                  
               
                     (5)
                  
                  
                     bendroji įmonė S2R, atstovaujama jos vykdomojo direktoriaus, veikia kaip duomenų valdytoja;
                  
               
                     (6)
                  
                  
                     asmens duomenys yra laikomi saugioje elektroninėje aplinkoje arba popieriniu formatu, užtikrinus, kad su jais nebūtų galima neteisėtai susipažinti ir jų nebūtų galima neteisėtai perduoti asmenims, kuriems tų duomenų nebūtina žinoti. Tvarkomi asmens duomenys yra laikomi ne ilgiau, negu reikia ir tinkama tiems tikslams, kuriems jie yra tvarkomi, tai yra ne ilgiau, negu nurodyta bendrosios įmonės S2R duomenų apsaugos pranešimuose, pranešimuose apie privatumą arba įrašuose;
                  
               
                     (7)
                  
                  
                     šios vidaus taisyklės turėtų būti taikomos visoms duomenų tvarkymo operacijoms, kurias bendroji įmonė S2R atlieka vykdydama administracinius tyrimus, drausmines procedūras, preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis, pranešimų apie pažeidimus procedūras, (oficialias ir neoficialias) procedūras priekabiavimo atvejais, nagrinėdama vidaus ir išorės skundus, vykdydama vidaus auditus ir duomenų apsaugos pareigūno atliekamus tyrimus, kaip numatyta Reglamento (ES) 2018/1725 45 straipsnio 2 dalyje, (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU);
                  
               
                     (8)
                  
                  
                     šios vidaus taisyklės turėtų būti taikomos duomenų tvarkymo operacijoms, kurios atliekamos prieš pradedant pirmiau paminėtas procedūras, per tas procedūras ir atliekant stebėseną, kaip buvo atsižvelgta į tų procedūrų rezultatus. Jose taip pat turėtų būti numatyta, kad bendroji įmonė S2R teikia su savo vykdomais administraciniais tyrimais nesusijusią pagalbą nacionalinėms institucijoms ir tarptautinėms organizacijoms ir bendradarbiauja su jomis;
                  
               
                     (9)
                  
                  
                     kai taikomos šios vidaus taisyklės, bendroji įmonė S2R turi pagrįsti, kodėl apribojimai demokratinėje visuomenėje yra būtinai reikalinga ir proporcinga priemonė ir kaip jie atitinka pagrindinių teisių ir laisvių esmę;
                  
               
                     (10)
                  
                  
                     pagal šią tvarką bendroji įmonė S2R, vykdydama pirmiau nurodytas procedūras, ypač procedūras, susijusias su teise į informacijos teikimą, teise susipažinti su duomenimis, reikalauti juos ištaisyti, ištrinti, teise apriboti jų tvarkymą, teise į tai, kad apie asmens duomenų saugumo pažeidimą būtų pranešta duomenų subjektui, arba teise į pranešimų konfidencialumą, kaip įtvirtinta Reglamente (ES) 2018/1725, privalo kiek galėdama gerbti duomenų subjektų pagrindines teises;
                  
               
                     (11)
                  
                  
                     tačiau bendroji įmonė S2R gali būti priversta apriboti informacijos teikimą duomenų subjektui arba kitas duomenų subjekto teises tam, kad apsaugotų, visų pirma, savo pačios tyrimus, kitų viešojo sektoriaus institucijų tyrimus ir procedūras bei su jos tyrimais ir kitomis procedūromis susijusių asmenų teises;
                  
               
                     (12)
                  
                  
                     jeigu bendroji įmonė S2R svarsto galimybę taikyti apribojimą, reikia įvertinti riziką duomenų subjektų teisėms ir laisvėms, ypač riziką kitų duomenų subjektų teisėms ir laisvėms bei riziką, kad bendrosios įmonės S2R tyrimai arba procedūros gali netekti poveikio, pavyzdžiui, kad gali būti sunaikinti įrodymai. Rizika duomenų subjektų teisėms ir laisvėms, pirmiausia, yra rizika reputacijai ir rizika teisei į gynybą bei teisei būti išklausytam, bet tuo neapsiriboja;
                  
               
                     (13)
                  
                  
                     tad bendroji įmonė S2R gali apriboti informaciją, kad apsaugotų tyrimą ir kitų duomenų subjektų pagrindines teises ir laisves;
                  
               
                     (14)
                  
                  
                     bendroji įmonė S2R turėtų periodiškai stebėti, ar sąlygos, dėl kurių taikomas apribojimas, tebetaikomos, o jeigu tos sąlygos nebetaikomos, panaikinti apribojimą;
                  
               
                     (15)
                  
                  
                     duomenų valdytojas turėtų informuoti duomenų apsaugos pareigūną atidėjimo ir peržiūrų atvejais,
                  
               PRIĖMĖ ŠĮ SPRENDIMĄ:
         
            1 straipsnis
            Dalykas ir taikymo sritis
            
               1.   Remiantis Reglamento (ES) 2018/1725 25 straipsniu, šiame sprendime yra nustatytos taisyklės dėl to, kokiomis sąlygomis bendroji įmonė S2R vykdydama 2 dalyje nurodytas procedūras gali apriboti 14–21, 35 ir 36 straipsniuose, taip pat 4 straipsnyje nurodytų teisių taikymą.
            
            
               2.   Šis sprendimas taikomas bendrosios įmonės S2R administracinių funkcijų srityje vykdomoms asmens duomenų tvarkymo operacijoms, kurias programų biuras atlieka vykdydamas administracines apklausas, drausmines procedūras, preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis, nagrinėdamas pranešimus apie pažeidimus, vykdydamas (oficialias ir neoficialias) procedūras priekabiavimo atvejais, nagrinėdamas vidaus ir išorės skundus, vykdydamas vidaus auditus ir duomenų apsaugos pareigūno atliekamus tyrimus, kaip numatyta Reglamento (ES) 2018/1725 45 straipsnio 2 dalyje, (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).
            
            
               3.   Tvarkomi šių kategorijų duomenys – identifikavimo duomenys, kontaktiniai duomenys, profesiniai duomenys, administraciniai duomenys, iš konkrečių šaltinių gauti duomenys, elektroniniai pranešimai ir srauto duomenys, taip pat su bylomis susiję duomenys, pavyzdžiui, teisiniai motyvai, elgsenos duomenys, vertinimai, veiklos ir poelgių duomenys, duomenys, susiję su procedūros arba veiklos dalyku arba dėl to pateikti duomenys.
            
            
               4.   Bendroji įmonė S2R, vykdydama savo pareigas duomenų subjekto teisių atžvilgiu pagal Reglamentą (ES) 2018/1725, atsižvelgia į tai, ar taikoma kuri nors tame reglamente nustatyta išimtis.
            
         
         
            2 straipsnis
            Duomenų valdytojo apibūdinimas
            Duomenų tvarkymo operacijų duomenų valdytoja yra bendroji įmonė S2R, atstovaujama jos vykdomojo direktoriaus.
         
         
            3 straipsnis
            Apsaugos priemonių apibūdinimas
            
               1.   Bendroji įmonė S2R turi įgyvendinti šias apsaugos priemones, kad būtų užkirstas kelias piktnaudžiavimui, neteisėtai prieigai prie asmens duomenų arba jų perdavimui:
               
                           a)
                        
                        
                           popieriniai dokumentai turi būti laikomi saugiose spintose ir prieiga prie jų suteikiama tik įgaliotiems darbuotojams;
                        
                     
                           b)
                        
                        
                           visi elektroniniai duomenys turi būti laikomi saugiai, bendrosios įmonės S2R saugumo standartus atitinkančiose IT taikomosiose programose, taip pat specialiuose elektroniniuose aplankuose, prie kurių prieiga suteikiama tik įgaliotiems darbuotojams. Reikiamo lygmens prieiga turi būti suteikiama asmeniškai;
                        
                     
                           c)
                        
                        
                           duomenų bazė turi būti apsaugoma slaptažodžiu, kuris įvedamas naudojantis vieno prisijungimo sistema ir yra automatiškai susietas su naudotojo identifikavimo kodu ir slaptažodžiu, įskaitant pseudoniminimą ir (arba) šifravimą, jeigu to prireikia. Keisti naudotojus griežtai draudžiama. E. įrašai turi būti laikomi saugiai, užtikrinant juose esančių duomenų konfidencialumą ir privatumą;
                        
                     
                           d)
                        
                        
                           visi asmenys, turintys prieigą prie duomenų, privalo laikytis įpareigojimo saugoti konfidencialumą.
                        
                     
            
               2.   Pagal 6 straipsnio 3 dalį, 1 dalyje nurodytos apsaugos priemonės turėtų būti periodiškai peržiūrimos.
            
            
               3.   Asmens duomenų saugojimo laikotarpis, nurodytas 1 straipsnio 3 dalyje, yra nurodytas atitinkamuose duomenų apsaugos pranešimuose, pranešimuose apie privatumą arba įrašuose, nurodytuose 7 straipsnio 1 dalyje. Duomenų saugojimo laikotarpis bet kuriuo atveju neturi būti ilgesnis, negu reikia ir tinkama tiems tikslams, kuriems duomenys yra tvarkomi (5).
            
         
         
            4 straipsnis
            Apribojimų taikymo pagrindas
            
               1.   Bendroji įmonė S2R visus apribojimus taiko tik siekdama užtikrinti:
               
                           a)
                        
                        
                           valstybių narių valstybės, visuomenės saugumą ar krašto apsaugą;
                        
                     
                           b)
                        
                        
                           nusikalstamų veikų prevenciją, tyrimą, atskleidimą ar patraukimą už jas baudžiamojon atsakomybėn arba bausmių vykdymą, įskaitant apsaugą nuo grėsmių visuomenės saugumui ir jų prevenciją;
                        
                     
                           c)
                        
                        
                           kitus svarbius tikslus, grindžiamus Sąjungos arba valstybės narės bendraisiais viešaisiais interesais, ypač Sąjungos bendros užsienio ir saugumo politikos tikslus arba svarbius Sąjungos arba valstybės narės ekonominius arba finansinius interesus, įskaitant pinigų, biudžeto ir mokesčių reikalus, visuomenės sveikatą ir socialinę apsaugą;
                        
                     
                           d)
                        
                        
                           Sąjungos institucijų ir įstaigų vidaus saugumą, įskaitant jų elektroninių ryšių tinklų saugumą;
                        
                     
                           e)
                        
                        
                           reglamentuojamųjų profesijų etikos pažeidimų prevenciją, tyrimą, nustatymą ir patraukimą baudžiamojon atsakomybėn už juos;
                        
                     
                           f)
                        
                        
                           stebėsenos, tikrinimo ar reguliavimo funkciją, kuri (net jeigu tik kartais) yra susijusi su viešosios valdžios įgaliojimų vykdymu a–c punktuose nurodytais atvejais;
                        
                     
                           g)
                        
                        
                           duomenų subjekto apsaugą arba kitų asmenų teisių ir laisvių apsaugą;
                        
                     
                           h)
                        
                        
                           civilinių ieškinių vykdymo užtikrinimą.
                        
                     
            
               2.   Konkrečiais atvejais siekdama pirmiau 1 dalyje aprašytų tikslų bendroji įmonė S2R gali taikyti apribojimus šiomis aplinkybėmis:
               
                           a)
                        
                        
                           apribojimus asmens duomenims, kuriais keičiamasi su Komisijos tarnybomis arba kitomis Sąjungos institucijomis, organais, agentūromis ir tarnybomis:
                           
                                       —
                                    
                                    
                                       atvejais, kai tokia Komisijos tarnyba, Sąjungos institucija, organas arba agentūra turi teisę naudojimąsi išvardytomis teisėmis apriboti remdamasi kitais Reglamento (ES) 2018/1725 25 straipsnyje nurodytais aktais, to reglamento IX skyriumi arba kitų Sąjungos institucijų, įstaigų, agentūrų ir tarnybų steigimo aktais,
                                    
                                 
                                       —
                                    
                                    
                                       atvejais, kai tokio apribojimo, taikomo tos Komisijos tarnybos, Sąjungos institucijos, organo arba agentūros, tikslui kiltų pavojus, jeigu bendroji įmonė S2R tų pačių asmens duomenų atžvilgiu netaikytų lygiaverčio apribojimo;
                                    
                                 
                     
                           b)
                        
                        
                           apribojimus asmens duomenims, kuriais keičiamasi su valstybių narių kompetentingomis institucijomis:
                           
                                       —
                                    
                                    
                                       atvejais, kai valstybių narių kompetentingos institucijos turi teisę naudojimąsi išvardytomis teisėmis apriboti remdamosi Europos Parlamento ir Tarybos reglamento (ES) 2016/679 (6) 23 straipsnyje nurodytais teisės aktais arba nacionalinėmis priemonėmis, kuriomis į nacionalinę teisę perkeliama Europos Parlamento ir Tarybos direktyvos (ES) 2016/680 (7) 13 straipsnio 3 dalis, 15 straipsnio 3 dalis arba 16 straipsnio 3 dalis,
                                    
                                 
                                       —
                                    
                                    
                                       atvejais, kai tokio apribojimo, taikomo tos kompetentingos institucijos, tikslui kiltų pavojus, jeigu bendroji įmonė S2R tų pačių asmens duomenų atžvilgiu netaikytų lygiaverčio apribojimo;
                                    
                                 
                     
                           apribojimus
                        
                        
                           asmens duomenimis, kuriais keičiamasi su trečiosiomis valstybėmis arba tarptautinėmis organizacijomis, kai esama akivaizdžių įrodymų, kad naudojimasis tomis teisėmis ir prievolių vykdymas greičiausiai keltų pavojų bendrosios įmonės S2R bendradarbiavimui su trečiosiomis valstybėmis arba tarptautinėmis organizacijomis, susijusiam su jos užduočių vykdymu.
                        
                     Prieš pradėdama taikyti apribojimus pirmos pastraipos a ir b punktuose nurodytais atvejais, bendroji įmonė S2R turi konsultuotis su atitinkamomis Komisijos tarnybomis, Sąjungos institucijomis, organais, agentūromis, tarnybomis arba valstybių narių kompetentingomis institucijomis, išskyrus atvejus, kai bendrajai įmonei S2R yra aišku, kad galimybė taikyti apribojimą yra nustatyta viename iš minėtuose punktuose nurodytų aktų.
            
         
         
            5 straipsnis
            Duomenų subjektams taikomi apribojimai ir duomenų subjektų teisės
            
               1.   Deramai pagrįstais atvejais, šiame sprendime nustatytomis sąlygomis ir jeigu tai yra reikalinga bei proporcinga, duomenų valdytojas gali apriboti šias teises, kai vykdomos duomenų tvarkymo operacijos, nurodytos 1 straipsnio 2 dalyje ir šio straipsnio 2 dalyje:
               
                           a)
                        
                        
                           teisę į informaciją;
                        
                     
                           b)
                        
                        
                           teisę susipažinti su informacija;
                        
                     
                           c)
                        
                        
                           teisę reikalauti ištaisyti, ištrinti duomenis ir teisę apriboti duomenų tvarkymą;
                        
                     
                           d)
                        
                        
                           teisę gauti duomenų subjektui teikiamą pranešimą apie asmens duomenų saugumo pažeidimą;
                        
                     
                           e)
                        
                        
                           teisę į elektroninių pranešimų konfidencialumą.
                        
                     
            
               2.   Deramai pagrįstais atvejais ir siekdamas apsaugoti 4 straipsnio 1 dalyje nurodytus tikslus duomenų valdytojas apribojimus gali taikyti, kai vykdomos šios duomenų tvarkymo operacijos, nurodytos 1 straipsnio 2 dalyje:
               
                           a)
                        
                        
                           vykdant administracinius tyrimus ir drausmines procedūras;
                        
                     
                           b)
                        
                        
                           vykdant preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;
                        
                     
                           c)
                        
                        
                           vykdant informavimo apie pažeidimus procedūras;
                        
                     
                           d)
                        
                        
                           vykdant (oficialias ir neoficialias) procedūras priekabiavimo atvejais;
                        
                     
                           e)
                        
                        
                           nagrinėjant vidaus ir išorės skundus;
                        
                     
                           f)
                        
                        
                           atliekant vidaus auditus;
                        
                     
                           g)
                        
                        
                           vykdant duomenų apsaugos pareigūno atliekamus tyrimus pagal Reglamento (ES) 2018/1725 45 straipsnio 2 dalį;
                        
                     
                           h)
                        
                        
                           vykdant (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU);
                        
                     
                           i)
                        
                        
                           vykdant dotacijų valdymo arba viešųjų pirkimų procedūrą, pasibaigus pasiūlymų arba konkurso paraiškų teikimo terminui.
                        
                     
            
               3.   Vykdant procedūras priekabiavimo atvejais, 1 dalyje nurodytos teisės gali būti apribotos tokiomis pat sąlygomis, išskyrus teisę į tai, kad apie asmens duomenų saugumo pažeidimą būtų pranešta duomenų subjektui, kaip nurodyta 1 dalies d punkte.
            
            
               4.   Vykdant dotacijų valdymo arba viešųjų pirkimo procedūrą, 1 dalyje nurodytos teisės gali būti apribotos tokiomis pat sąlygomis, išskyrus teisę reikalauti ištaisyti, ištrinti duomenis ir teisę apriboti duomenų tvarkymą, kaip nurodyta 1 dalies c punkte.
            
            
               5.   Deramai pagrįstais atvejais ir šiame sprendime nustatytomis sąlygomis duomenų valdytojas gali apriboti teisę reikalauti duomenis ištaisyti, ištrinti ir teisę apriboti duomenų tvarkymą, kai taikomos 3 ir 4 dalyse nustatytos išimtys.
            
            
               6.   Jeigu bendroji įmonė S2R visiškai arba iš dalies apriboja 1, 3, 4 ir 5 dalyse nurodytų teisių taikymą, ji turi imtis veiksmų, nustatytų šio sprendimo 6 ir 7 straipsniuose.
            
            
               7.   Jeigu duomenų subjektai prašo leisti susipažinti su savo asmens duomenimis, kurie yra tvarkomi vienoje ar keliose konkrečiose bylose arba vykdant konkrečią duomenų tvarkymo operaciją, pagal Reglamento (ES) 2018/1725 17 straipsnį bendroji įmonė S2R prašymą turi vertinti tik tų asmens duomenų atžvilgiu.
            
         
         
            6 straipsnis
            Apribojimų reikalingumas ir proporcingumas
            
               1.   Bet kuris apribojimas, pagrįstas 4 straipsniu, turi būti reikalingas ir proporcingas atsižvelgiant į riziką duomenų subjektų teisėms bei laisvėms ir atitikti demokratinėje visuomenėje galiojančių pagrindinių teisių ir laisvių esmę.
            
            
               2.   Kai svarstoma galimybė taikyti apribojimą, remiantis šiomis taisyklėmis turi būti įvertinamas jo reikalingumas ir proporcingumas. Vertinimas taip pat turi būti atliekamas vykdant periodinę peržiūrą, įvertinus ar tebėra faktinės ir teisinės apribojimo taikymo priežastys. Kiekvienu atveju apribojimas atskaitomybės tikslais yra dokumentuojamas vidaus vertinimo rašte.
            
            
               3.   Apribojimai turi būti laikini. Jie taikomi tol, kol neišnyksta priežastys, dėl kurių jie yra taikomas. Visų pirma tada, kai manoma, kad dėl naudojimosi apribota teise nustatyto apribojimo poveikis neišnyks arba dėl naudojimosi apribota teise nebus pakenkta kitų duomenų subjektų teisėms arba laisvėms.
               Bendroji įmonė S2R turi peržiūrėti apribojimo taikymą kas šešis mėnesius nuo apribojimo taikymo pradžios ir užbaigus atitinkamą apklausą, procedūrą arba tyrimą. Vėliau duomenų valdytojas kas šešis mėnesius turi peržiūrėti, ar kurį nors apribojimą reikia tikslinti.
            
            
               4.   Jeigu bendroji įmonė S2R visiškai arba iš dalies taiko apribojimus, nustatytus šio sprendimo 4 straipsnyje, ji turi užregistruoti apribojimo priežastis ir teisinį pagrindą pagal šio sprendimo 1 straipsnį, įskaitant apribojimo reikalingumo ir proporcingumo įvertinimą.
               Įrašas ir, jei tai taikytina, dokumentai, kuriuose nurodomos pagrindinės faktinės ir teisinės aplinkybės, turi būti registruojami. Įrašai turi būti pateikiami Europos duomenų apsaugos priežiūros pareigūnui, jam paprašius.
            
         
         
            7 straipsnis
            Pareiga informuoti
            
               1.   Duomenų apsaugos pranešimuose, pranešimuose apie privatumą arba įrašuose, kaip nurodyta Reglamento (ES) 2018/1725 31 straipsnyje, kurie yra skelbiami bendrosios įmonės S2R interneto svetainėje ir (arba) intranete ir kuriuose duomenų subjektai informuojami apie jų teises vykstant tam tikrai procedūrai, bendroji įmonė S2R pateikia informaciją apie galimą tų teisių apribojimą. Turi būti nurodoma, kokios teisės gali būti apribotos, apribojimo priežastys ir galima trukmė.
               Jeigu tai yra proporcinga, nepažeisdama 6 straipsnio 4 dalies nuostatų bendroji įmonė S2R taip pat nepagrįstai nedelsdama turi raštu informuoti kiekvieną duomenų subjektą, kuris vykdant konkrečią duomenų tvarkymo operaciją yra laikomas suinteresuotuoju subjektu, apie jo teises, susijusias su esamais arba būsimais apribojimais.
            
            
               2.   Jei bendroji įmonė S2R visiškai arba iš dalies apriboja 5 straipsnyje nustatytas teises, ji turi informuoti suinteresuotąjį duomenų subjektą apie taikomą apribojimą, pagrindines apribojimo priežastis, galimybę pateikti skundą Europos duomenų apsaugos priežiūros pareigūnui arba pasinaudoti teisminiu teisių gynimu Europos Sąjungos Teisingumo Teisme.
               Pagal Reglamento (ES) 2018/1725 25 straipsnio 8 dalį šio sprendimo 2 dalyje nurodytos informacijos pateikimas gali būti atidėtas, ji gali būti neteikiama arba ją pateikti gali būti atsisakyta, jei dėl jos pateikimo nustatytas apribojimas netektų poveikio.
            
         
         
            8 straipsnis
            Duomenų apsaugos pareigūno atliekama peržiūra
            
               1.   Jeigu duomenų valdytojas pagal šį sprendimą apriboja duomenų subjektų teisių taikymą arba pratęsia apribojimą, bendroji įmonė S2R nepagrįstai nedelsdama informuoja savo duomenų apsaugos pareigūną (toliau – DAP). Duomenų valdytojas leidžia DAP susipažinti su įrašu, kuriame užfiksuotas apribojimo reikalingumo ir proporcingumo įvertinimas, ir įraše užregistruoja datą, kada informavo DAP.
            
            
               2.   DAP gali raštu prašyti, kad duomenų valdytojas peržiūrėtų taikomus apribojimus. Duomenų valdytojas DAP turi raštu informuoti apie prašytos peržiūros rezultatus.
            
            
               3.   DAP turi dalyvauti vykdant visą procedūrą. Duomenų valdytojas informuoja DAP, kai apribojimas panaikinamas.
            
         
         
            9 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta 2020 m. kovo 26 d. Briuselyje.
            
               
                  Bendrosios įmonės S2R valdybos vardu
               
               Henrik HOLOLEI
               
                  Pirmininkas
               
            
         
         
            (1)  OL C 202, 2016 6 7, p. 47.
         
            (2)  OL L 295, 2018 11 21, p. 39.
         
            (3)  OL L 177, 2014 6 17, p. 9.
         
            (4)  Tais atvejais, kai vykdomas bendras duomenų valdymas, duomenys turi būti tvarkomi atsižvelgiant į priemones ir tikslus, nustatytus atitinkamame bendrų duomenų valdytojų susitarime, kaip apibrėžta Reglamento (ES) 2018/1725 28 straipsnyje.
         
            (5)  S2R duomenų saugojimo laikotarpis yra grindžiamas Komisijos bylų saugojimu, reglamentuojamu Bendruoju bylų saugojimo terminų sąrašu – norminiu dokumentu (paskutinė jo versija – SEC(2019) 900), kuriame nustatyti įvairių rūšių Komisijos bylų saugojimo terminai.
         
            (6)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
         
            (7)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuriuo panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).